
A magyar bankrendszer elemzése, helyzete nemzetközi, régiós összehasonlításban – „Hol a gödör alja, - avagy északról dél felé (félúton?) !”

Dolgozatomban bemutatom a közép-kelet európai régió bankrendszereit, bankjait országonként, továbbá az országok gazdasági-pénzügyi helyzetét. Részletesen elemzem Magyarország bankszektorát önmagában, illetve a többi országhoz viszonyítva. A továbbiakban Lengyelországot, a Cseh Köztársaságot, Szlovákiát, Romániát, Bulgáriát és Magyarországot tekintem a közép-kelet európai régiónak. A dolgozatban az alcímben feltett kérdésre keresem a választ. 
A kutatás során az alábbi főbb következtetésekre jutottam. Közép-Kelet-Európában kialakuló tendencia, hogy szétválik a régió bankpiaca. Magyarországtól északabbra fekvő országok kezdik elérni a válság előtti szintet, még a délebben fekvő országok továbbra is a válságot próbálják leküzdeni.
Általánosságban elmondható, hogy a bankok a költségeiket csökkentették és emelkedtek a kamatmarzsok, valamint továbbra is magasak a tőke-megfelelési mutatók. A profitabilitást leginkább meghatározó NPL ráták a közép-kelet európai régió déli részében lényegesen nőttek és nőnek, miközben az északi országokban már elkezdtek csökkeni. A bankszektorok nyereségessége is hasonló képet fest.
A régión belül egyedül a magyar bankszektorban csökkent a hitelállomány, illetve a mérlegfőösszeg, rendkívül kedvezőtlen a hitel/betét arány. Továbbra is a régiós átlagnál magasabb a nem-teljesítő hitelállomány aránya, kiugró mértékűek az értékvesztések miatt elszenvedett veszteségek. A gyengülő forint árfolyam és a nem növekedő foglalkoztatás miatt kialakult a bank piacon egy romló minőségű ügyfélkör.
A magyar bankszektor veszteséges lett 2011 év végén. Az anyabankok tőkét emeltek, de csak a törvényi előírások mértékének való megfeleléshez, a kivonulás mérlegelésére vonatkozó cáfolatok pedig elmaradtak. Összesen 12,2 milliárd eurós külföldi forráskivonás történ a magyar bankszektorból.
A bankrendszer mély elemzéséből kiderül, hogy önmagában a magyar szektor tudna az északi országokkal együtt haladni, de az „egyszeri” negatív hatások (bankadó, végtörlesztés) következménye a jelenleg kialakult helyzet. A legfőbb probléma pedig, hogy ezek az „egyszeri hatások” többszörivé és eltúlzott mértékűvé váltak és több évig is elhúzódhatnak.
Sajnos az objektív elemző számára úgy tűnhet, amíg a korábban velünk együtt fejlődő északi szomszédaink a Nyugat fele fordulnak, addig a magyar bankszektor „Dél felé, a Balkán fele” tart a vizsgált mutatók tekintetében. Fontos megemlíteni, hogy egy EU/IMF-hitelmegállapodás a várakozások szerint pozitív folyamatot indíthat el.



